Iskolánk tanulói 2016. október 17-20-ig a Határtalanul program keretében **Felvidéki utazáson** vettek részt. Az utazást az **ELMET** támogatta 324500 Ft-tal, mely összeget az iskola a HAT-16-01-0094 azonosítójú pályázaton nyerte.

Az utazás alkalmával meglátogattuk Borsiban a Rákóczi kastélyt, amelyben született II. Rákóczi Ferenc, Zemplénben a Földvárat, a görög katolikus templomot és a régi vármegyeházát, majd Nagyráskán az állatfarmot. Következő nap Nagykaposra utaztunk, ahol a testvériskolában különböző tanórákon vehettünk részt a helyi gyerekekkel. Innen Szirénfalvára mentünk, ahol a tájházzal ismerkedtünk, majd Nagyszelmecre a kettévágott faluba, ezután Dobóruszkára, ahol Dobó István síremlékét tekintettük meg. Harmadik nap Leleszre érkeztünk, ahol a Királyok hídját és a monostort láthattuk. Sétát tettünk a községben. Innen Királyhelmec felé vettük utunkat, megtekintettük nevezetességeit, majd folytattuk utunkat Kövedre, ahol meghallgattuk a vár történetét, végül a határ közelében lévő honfoglalás kori temetőt látogattuk meg. Utolsó napon Deregnyő nevezetességeit, majd Tőketerbesen az Andrássy kastélyt és környékét nézhettük meg. Végül Kassa nevezetességeivel ismerkedtek tanulóink- többek között II. Rákóczi Ferenc síremlékével. Csodálatos, élményekkel teli négy napot tölthettünk Felvidéken és sok új ismerettel térhettünk haza.